ไทยประกันขยายฐานรากหญ้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

เจาะลูกค้ารายย่อยต่างจังหวัดยึดกฎคปภ.ต่ำกว่าพันบาท/ปี
โพสต์ทูเดย์ — ไทยประกันชีวิตเล็งหาช่องทางขายประกันไมโครอินชัวรันส์ต้นทุนต่ำ เข้าถึงรากหญ้ากลุ่มใหญ่ในคราวเดียว 
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต ขณะนี้อยู่ระหว่างการออกแบบว่าจะขายประกันชีวิตไมโครอินชัวรันส์ หรือประกันสำหรับลูกค้ารายย่อยอย่างไร เพราะเป็นแบบประกันที่จับตลาดล่างมากๆ เบี้ยประกันที่ต้องชำระเหลือปีละ 1,000 บาทเท่านั้น เบี้ยประกันต่ำกว่าแบบประกันประเภทอุตสาหกรรมหรือที่เก็บเบี้ยรายเดือนเสียอีก
ทั้งนี้ แบบประกันเดิมถือว่าเบี้ยประกันอุตสาหกรรมถูกที่สุดอยู่แล้ว เดือนละ 400 บาท 1 ปี ก็ประมาณ 4,800 บาท ซึ่งปัจจุบันบริษัทที่ทำตลาดรายย่อยจริงๆ ไม่ค่อยมีมากนัก ที่เห็นเป็นเจ้าตลาดอยู่ก็จะมีบริษัท ไทยสมุทรประกันชีวิต กับ บริษัท ไทยประกันชีวิต เท่านั้น เพราะค่าใช้จ่ายสูง เมื่อมีแบบประกันไมโครอินชัวรันส์ เบี้ยเหลือปีละ 1,000 บาท ต้องคิดหนักเรื่องการทำตลาด เพราะจะให้ตัวแทนไปนั่งอธิบายลูกค้าแต่ละคน ตัวแทนก็อยู่ไม่ไหว เพราะรายได้จากการขายต่ำ ฉะนั้น ต้องหาวิธีขายแบบครั้งละมากๆ ในคราวเดียว เช่น ปิดการขายทีได้ลูกค้า 50100 คนขึ้นไป
“การทำตลาดจะต้องทำกับชุมชนจริงๆ คือ นัดรวมกลุ่มชาวบ้านมาทีเดียวพร้อมกันหลายๆ คน แล้วก็เสนอแบบประกันให้เขาดู แล้วถ้าตัดสินใจซื้อก็ทำคราวเดียวกัน เก็บเบี้ยคราวเดียวกันถึงจะประหยัดต้นทุน หรืออาจจะให้หัวหน้าชุมชนเป็นตัวแทนให้บริษัทก็ได้แล้วเราเข้าไปเสนอเมื่อขายได้รายได้ค่านายหน้าก็เป็นของหัวหน้าชุมชน” นายอภิรักษ์ กล่าว
อย่างไรก็ตาม ล่าสุด สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้กำหนดเกณฑ์ประกันสุขภาพชดเชยรายได้สำหรับกรมธรรม์ไมโครอินชัวรันส์ออกมา แต่ยังไม่กำหนดวงเงินชดเชยรายวัน สำหรับลูกค้าที่เจ็บป่วยแล้วเข้ารับการรักษาพยาบาล แต่กำหนดว่าการจ่ายชดเชยรายได้ต้องไม่เกิน 365 วันต่อปี และหากต้องเข้ารับการรักษาพยาบาลในห้องไอซียูต้องจ่ายชดเชยรายวัน 2 เท่า เป็นเวลาไม่ต่ำกว่า 7 วัน